امس كنت ضواحي العطاوية عصرت شي بركة وهذا توضيح بخصوص زيت الزيتون :

1 - الزيت كاتباع فالعطاوية فبلاصتها بين 70 و 75 درهم للتر فالمعاصر ، باش يجيبها للمدينة يبيعها ليك غادي توصل 80 درهم .
2 - الزيتون داير 10 دراهم وكايعطي بين 12 و 16 لتر فالقنطار .
3 - كاتزيد عليها ثمن العمال ثمن المعصرة ثمن البيدوات مصاريف التنقل من أكل ومازوط او طرونسبور .
4 - تقدر تلقى زيت رخيصة لكن قديمة فبني ملال قال ليا جدي كاينة معصرة كاتبيه زيت ديال السنة الماضية ب 60 درهم لتر .
5 - هاذ الغلاء راجع للجفاف وقلة الزيتون وغلاء اليد العاملة .
6 - نصيحة الى ما قادر على ثمن 10 لتر شي غير خمسة وشور عليه ... افضل ما تشري شي زيت تفرع ليك المعدة ديالك ... للن في اوقات الغلاء كايكثر النصب وكايستغلو حاجة الناس للرخاء .
7 - انا عطيتكم معلومات مجانا لي بغا يمشي يعصر الزيت ديالو افضل ليه ... يتفارضو 2 ناس او 3 يشدو الطريق يشريو الزيتون ويطحنوه ولي عطاهم يقسموه على ثمن المصاريف وبصاحتهم .
8 - التعب والمسؤولية والمخاطرة ديال الزيت أغلى من ربحها ... الى ما بغيتي تشري قل الله يحسن العوان وما تزيد على الناس هما على همهم .

اخيرا : الناس لي كايسولوني على الزيت اعتذر باقي كانعصر وما غاديش نعرضها للبيع رحمة بالدرويش ... كاين شي أصدقاء وزبناء ديال كل سنة وصاوني غادي نطحن ذاكشي لي وصاوني عليه ونوزعو عليهم . ولي لقا شي حد حداه ثقة وثمن مناسب يتوكل على الله . والله يرحمنا